Kaubamärgi kaitse Madridi süsteem koosneb tegelikult kahest iseseisvast rahvusvahelisest lepingust - Kaubamärkide rahvusvahelise registreerimise Madridi kokkulepe ning protokoll  Madridi kokkuleppe juurde (vt lähemalt Maailma Intellektuaalomandi Organisatsiooni ehk WIPO kodulehelt). Mõlema lepingu järgi on lepinguga ühinenud riikide ettevõtjatel õigus teistes sama lepingu liikmesriikides kaubamärgile kaitset taotleda ainsa WIPO Rahvusvahelisesse Büroosse edastatava taotluse abil. Vastava lepinguga mitteühinenud riigi ettevõtjad seda teha ei saa. Kuna Eesti on ühinenud üksnes Madridi protokolliga, saavad Eesti ettevõtjad Madridi süsteemi kaudu kaubamärgikaitset taotleda vaid protokolli liikmesriikides. Seevastu näiteks Läti on ühinenud nii kokkuleppe kui ka protokolliga.